Tormod Ruud (journalist)

Tormod Langebro Ruud (født 30. november 1904 på Kongsberg, død 6. juni 1985) var en norsk journalist og skiløper. Han var eldre bror av skihopperne Asbjørn, Birger og Sigmund Ruud.

Ruud var utdannet forstmann, men kom til å jobbe som journalist. Han begynte i Kongsberg Tidende og Laagendalsposten, og jobbet fra 1927 i Fremtidens Kongsberg-kontor. Fra 1938 var han sportsredaktør i Fremtiden, før han i 1941 gikk over til Buskeruds Blad. Etter at Buskeruds Blad ble slått sammen med Drammens Tidende (DT) i 1961, fortsatte han som journalist i DT til han gikk av med pensjon i 1974.

Som skiløper hadde Tormod Ruud færre toppresultater enn sine yngre brødre. Under arbeiderolympiaden i Johannisbad i 1937 vant han utfor og ble nummer 4 i slalåm, og vant også kombinasjonen utfor/slalåm. Han var leder for Arbeidernes Idrettsforbunds alpinutvalg, som ble opprettet i 1939.Petter Larsen: Med AIF-stjerna på brystet - Glimt fra norsk arbeideridrett. Tiden, Oslo 1979. ISBN 82-10-01853-1 (s. 174, digitalisert av Nasjonalbiblioteket) Etter frigjøringen i 1945 var han medlem i Norges Skiforbunds slalåmutvalg. Som aktiv representerte han Kongsberg IF og IL Bergkameratene.

Ruud var leder for Kongsberg Arbeiderparti i 1935–36 og satt i Kongsberg bystyre. Han satt i styret for Larvik-Frederikshavnferjen fra selskapets stiftelse i 1936 og var i mange år en av selskapets frontfigurer.Ivar Tollnes Avis og avisfolk i Vestfold - En kulturhistorie. Vestfold Journalistklubb 1992. ISBN 82-992702-0-0 (s. 49, digitalisert av Nasjonalbiblioteket) Som motstandsmann satt han fengslet på Grini i 13 måneder fra 1943 til 1944.Børre R. Giertsen: Norsk fangeleksikon - Grinifangene. Cappelen, Oslo 1946 (s. 320, digitalisert av Nasjonalbiblioteket)

 Referanser 

 Kilder 
 Erling Ranheim (red.): Norske skiløpere - Skihistorisk oppslagsverk i 5 bind - Østlandet Nord. Skiforlaget - Erling Ranheim, Oslo 1955 (s. 78, 114 og 898, digitalisert av Nasjonalbiblioteket)
 Aftenposten: Tormod Ruud (nekrolog, s. 15, 13. juni 1985, arkivert hos Retriever Norge)
 NTB: Journalist Tormod Ruud, Drammen, er død, 80 år gammel (10. juni 1985, arkivert hos Retriever Norge)
 Norsk Presseforbund: Pressefolk - Biografiske opplysninger om Norsk Presseforbunds medlemmer. 3. utgave. Norsk Presseforbund, Oslo 1950 (s. 100, digitalisert av Nasjonalbiblioteket)

Kategori:Norske journalister
Kategori:Norske alpinister
Kategori:Personer fra Kongsberg kommune